b'\n_START_ARTICLE_\nLarry David\n_START_PARAGRAPH_\nLarry David (s. 2. hein\xc3\xa4kuuta 1947, New York) on yhdysvaltalainen koomikko, k\xc3\xa4sikirjoittaja, tuottaja ja n\xc3\xa4yttelij\xc3\xa4, joka tunnetaan parhaiten ty\xc3\xb6st\xc3\xa4\xc3\xa4n palkitun Seinfeld-sarjan parissa. _NEWLINE_David syntyi ja kasvoi Brooklynissa juutalaisen perheen lapsena. H\xc3\xa4n aloitti uransa stand up -koomikkona valmistuttuaan Marylandin yliopistosta 1970-luvun alussa. 1980-luvun alussa h\xc3\xa4n p\xc3\xa4\xc3\xa4si k\xc3\xa4sikirjoittamaan ABC-televisiokanavan esitt\xc3\xa4m\xc3\xa4\xc3\xa4 Fridays-sarjaa ja vuosina 1984\xe2\x80\x931985 h\xc3\xa4n toimi k\xc3\xa4sikirjoittajana NBC:n suositussa Saturday Night Livessa. Ohjelmassa esitettiin vain yksi h\xc3\xa4nen kirjoittamansa sketsi. N\xc3\xa4iden kokemusten kautta David sai kuitenkin luotua t\xc3\xa4rkeit\xc3\xa4 kontakteja mm. n\xc3\xa4yttelij\xc3\xb6ihin, joita tulisi my\xc3\xb6hemmin k\xc3\xa4ytt\xc3\xa4m\xc3\xa4\xc3\xa4n Seinfeldiss\xc3\xa4. _NEWLINE_Jerry Seinfeldiin David tutustui molempien tehdess\xc3\xa4 stand-up-keikkoja 1980-luvun New Yorkissa. Vuonna 1989 kun Seinfeld sai tarjouksen suunnitella tilannekomediasarja NBC:lle, h\xc3\xa4n pyysi apua sarjan luomiseen yst\xc3\xa4v\xc3\xa4lt\xc3\xa4\xc3\xa4n Davidilta. Tapahtumasarjaa satirisoidaan Seinfeldiss\xc3\xa4 nelj\xc3\xa4nnell\xc3\xa4 tuotantokaudella. Yhdess\xc3\xa4 he loivat ja k\xc3\xa4sikirjoittivat tv-pilotin Seinfeld Chronicles, joka lopulta poiki yhdeks\xc3\xa4n tuotantokauden mittaisen ja lukuisia televisioalan palkintoja ker\xc3\xa4nneen Seinfeld-sarjan. David toimi Seinfeldiss\xc3\xa4 vastaavana tuottajana sarjan ensimm\xc3\xa4iset seitsem\xc3\xa4n tuotantokautta ja k\xc3\xa4sikirjoitti suuren osan jaksoista. Yksi sarjan nelj\xc3\xa4st\xc3\xa4 p\xc3\xa4\xc3\xa4henkil\xc3\xb6st\xc3\xa4, George Costanza, perustuu suurilta osin Davidin henkil\xc3\xb6\xc3\xb6n ja moni fiktiivisen Georgen edesottamuksista pohjautui Davidin todellisessa el\xc3\xa4m\xc3\xa4ss\xc3\xa4\xc3\xa4n kokemiin tapahtumiin. David n\xc3\xa4ytteli sarjassa my\xc3\xb6s lukuisia pieni\xc3\xa4 sivurooleja, toimien mm. Georgen pitk\xc3\xa4aikaisen pomon, baseball-seura New York Yankeesin johtajan, George Steinbrennerin \xc3\xa4\xc3\xa4nen\xc3\xa4. David j\xc3\xa4tti ty\xc3\xb6ns\xc3\xa4 Seinfeldiss\xc3\xa4 seitsem\xc3\xa4nnen tuotantokauden j\xc3\xa4lkeen, mutta palasi k\xc3\xa4sikirjoittamaan sarjan kaksiosaisen, ristiriitaisen vastaanoton saaneen, lopetusjakson vuonna 1998._NEWLINE_Vuonna 2000 David aloitti uuden J\xc3\xa4it\xc3\xa4 hattuun -nimisen komediasarjansa tuotannon. K\xc3\xa4sivarakameralla kuvatussa ja improvisoituun dialogiin nojaavassa, HBO-kaapelikanavan tuottamassa sarjassa David n\xc3\xa4yttelee er\xc3\xa4\xc3\xa4nlaista karikatyyri\xc3\xa4 itsest\xc3\xa4\xc3\xa4n, k\xc3\xa4sikirjoittaja Larry Davidia. Sarjaa on tehty kahdeksan tuotantokautta. Suomessa sarjaa on esitt\xc3\xa4nyt Canal+ ja Yleisradio. _NEWLINE_Vuonna 1998 sai ensi-iltansa Davidin k\xc3\xa4sikirjoittama ja ohjaama komediaelokuva Sour Grapes, joka sai Suomen televisioesityksess\xc3\xa4 nimen Kaljahanat auki. Sit\xc3\xa4 pidettiin arvioissa surkeana, ja David itsekin osoittaa vastenmielisyytt\xc3\xa4\xc3\xa4n sille joissakin J\xc3\xa4it\xc3\xa4 hattuun -sarjan jaksoissa. Vuonna 2013 HBO ensiesitti J\xc3\xa4it\xc3\xa4 hattuun -sarjaa tyylilt\xc3\xa4\xc3\xa4n muistuttavan elokuvan Clear History. Sen p\xc3\xa4\xc3\xa4osan esitt\xc3\xa4j\xc3\xa4 ja yksi k\xc3\xa4sikirjoittajista on Larry David._NEWLINE_Yhdess\xc3\xa4 ex-vaimonsa kanssa David on osallistunut ymp\xc3\xa4rist\xc3\xb6nsuojeluun liittyv\xc3\xa4\xc3\xa4n hyv\xc3\xa4ntekev\xc3\xa4isyystoimintaan.'